“อุตตม” สั่ง “สคร.” เร่งทำแผนขายหุ้น “บินไทย” ยอมขาดทุน เพื่อเดินหน้าฟื้นฟู
"อุตตม สาวนายน" รมว.คลัง สั่ง "สำนักงานคณะกรรมการนโยบายรัฐวิสาหกิจ" (สคร.)​ เร่งทำแผนขายหุ้น "บินไทย" ยอมขาดทุน เพื่อเดินหน้าฟื้นฟู
"อุตตม สาวนายน" รมว.คลัง สั่ง "สำนักงานคณะกรรมการนโยบายรัฐวิสาหกิจ" (สคร.)​ เร่งทำแผนขายหุ้น "บินไทย" ยอมขาดทุน เพื่อเดินหน้าฟื้นฟู
19 พ.ค. 2563

นายอุตตม สาวนายน รัฐมนตรีว่าการกระทรวงการคลัง เปิดเผยว่า ได้สั่งให้สำนักงานคณะกรรมการนโยบายรัฐวิสาหกิจ (สคร.) ไปทำแผนขายหุ้นบริษัท การบินไทย จำกัด (มหาชน)​ หรือ THAI ที่ปัจจุบันกระทรวงการคลังถืออยู่ 51.03% ให้ต่ำกว่า 50%
ทั้งนี้ เพื่อให้ THAI พ้นจากความเป็นรัฐวิสาหกิจ หลังจากคณะรัฐมนตรี (ครม.) เห็นชอบแผนฟื้นฟู THAI ตามมติคณะกรรมนโยบายรัฐวิสาหกิจ (คนร.)
ส่วนจะขายเท่าไหร่หรือลดสัดส่วนหุ้น 3% โดยขายให้กองทุนวายุภักษ์ตามที่เป็นข่าวหรือไม่นั้น ขอให้รอดูแผนก่อน ซึ่งได้สั่งการให้ สคร.ทำแผนให้เสร็จโดยเร็ว
“สคร.ต้องไปดูว่า จะขายหุ้นที่คลังถืออยู่เท่าไร อย่างไร จึงจะเหมาะสม แต่ต้องลงมาอยู่ต่ำกว่า 50% ซึ่งขายลงมาหน่อยก็ต่ำกว่า 50% แล้ว สั่งการให้เร่งทำแผนโดยเร็ว แต่ต้องดูให้รัดกุม และรายงานให้ ครม.รับทราบเท่านั้น ไม่ต้องขอความเห็นชอบแล้ว” นายอุตตม กล่าว
นอกจากนี้ นานอุตตม ยังกล่าวย้ำว่า การเข้าแผนฟื้นฟูของ THAI ไม่ใช่การล้มละลาย แม้ว่าการบินไทยจะไม่ได้เป็นรัฐวิสาหกิจต่อไป แต่การดูแลพนักงานต้องเป็นไปอย่างต่อเนื่อง สหภาพแรงงานรัฐวิสาหกิจการบินไทยจะต้องมีอยู่เหมือนเดิม ซึ่งต้องตั้งขึ้นมาใหม่ ภายหลังขายหุ้นและพ้นจากความเป็นรัฐวิสาหกิจไปแล้ว การทำงานยังต้องมีความคล่องตัว มีมาตรฐาน มิใช่พ้นความเป็นรัฐวิสาหกิจไปแล้วจะไม่มีดำเนินการในเรื่องเหล่านี้
พร้อมยอมรับว่า การขายหุ้นของกระทรวงการคลังส่งผลให้ต้องขาดทุน แต่หากไม่ทำอะไรเลย หรือไม่มีการฟื้นฟู ราคาหุ้นมูลค่าก็ต้องลดลงอยู่แล้ว และทำให้เป็นปัญหากับ THAI ในระยะต่อไป แต่ถ้าขายหุ้นและเข้าสู่แผนฟื้นฟู ถ้าทำแล้วราคาหุ้นก็จะดีขึ้น ส่งผลดีกับหุ้นที่กระทรวงการคลังถืออยู่ในระยะยาว